Jytte Wittrock (S), 2007-04-17:
Det her er et meget vigtigt lovforslag og et vigtigt redskab for kommunerne, der planlægger for byerne.
Planloven indeholder en række redskaber, som kommunerne kan anvende i deres bypolitiske arbejde, og de foreslåede ændringer af planloven har til hensigt at fremme kvaliteten i det bebyggede miljø og fjerne barrierer for byomdannelse og byudvikling.
Opdeling af byområder med adskillelse mellem arbejde, bolig og fritid ønskes erstattet af en kommunal planlægning for byerne, der stimulerer udviklingen af mangefacetterede bymiljøer med rige muligheder for menneskelig udfoldelse og kreativitet.
Eksempelvis er parker og grønne områder væsentlige for byerne, så de kan være attraktive.
Lovforslaget indeholder en række redskaber til at satse på moderne blandede byområder med et miks af boliger, cafeer, butikker, service og kreative og innovative erhverv.
Bl.a. er der mulighed for at gøre noget i støjramte områder, og der kan bygges nye støjisolerede boliger eksempelvis i forbindelse med byfornyelse.
Kommunerne får mulighed for at tage flere miljøhensyn.
De kan i lokalplanen stille krav om lavenergibebyggelse, om højden på beplantningen af hensyn til eksempelvis eventuelle solenergianlæg.
Forslaget pålægger ikke kommunerne flere opgaver, men giver flere muligheder, og af høringssvarene fremgår det, at KL ikke finder, at det er vidtgående nok, selv om det er et vigtigt skridt i den rigtige retning.
Københavns Kommune ser planlovsændringerne som en mulighed for at give kommunen nogle konkrete redskaber til at løfte opgaverne.
Det foreslås ligeledes, at udbygningsaftalerne kan indgås med henblik på at opnå en alsidig sammensætning af boliger.
Det er vi Socialdemokrater enige i, og jeg kan da allerede nu meddele, at vi kommer med et ændringsforslag.
Udviklingen i boligpriser udgør i dag et alvorligt problem i mange større byer.
Mange kommuner efterspørger muligheder for at skabe mangfoldighed i by- og boligområder samt at sikre boliger til grupper med lav- og mellemindkomster.
Tilstedeværelsen af lav- og mellemindkomstgrupperne i byerne er afgørende for kommunernes mulighed for at rekruttere de medarbejdere, som skal sikre velfærden på plejehjem, skoler og daginstitutioner.
Den sociale mangfoldighed og sammenhængskraft i byerne er afhængig af blandede byområder, og tendenser til ghettodannelse kan bekæmpes derved.
Uden boliger til lav- og mellemindkomstgrupper øges den trafikale trængsel og miljøbelastning, fordi mange må pendle for at komme på arbejde.
Ændringsforslaget skal sikre mulighed for at indgå frivillige og bindende aftaler med bygherrer og investorer om boligers ejerform og pris.
Vi ønsker, at kommunerne får mulighed for at gennemføre en mangfoldig boligpolitik, der skaber attraktive by- og boligmiljøer og sikrer boligudbud, også til grupper med lav- og mellemindkomster.
Det af SF fremsatte beslutningsforslag, B 100, om kommunernes ret til at stille krav til miljøog energistandarder i lokalplaner kan vi fuldt tilslutte os.
FTTMO77.FM Page 5623 Friday, August 24, 2007 9:33 AM
Vi vil gå positivt ind i udvalgsarbejdet og vil gøre vores bedste for, at slutresultatet kan blive endnu bedre, end som lovforslaget foreligger nu.